भारत सरकार

महिला एवं बाल विकास मंत्रालय

**राज्‍य सभा**

**अतारांकित प्रश्‍न संख्‍या 479**

दिनांक 13 दिसंबर, 2018 को उत्‍तर के लिए

**तमिलनाडु में पोषण अभियान**

**479. डा॰ आर॰ लक्ष्मणनः**

क्या महिला एवं बाल विकास मंत्री यह बताने की कृपा करेंगे किः

(क) तमिलनाडु के किन-किन जिलों में पोषण अभियान क्रियान्वित किया जा रहा है तथा आगामी वर्षों में इसे किन-किन जिलों में क्रियान्वित किया जाना प्रस्तावित है; और

(ख) अन्य कौन-कौन से कदम उठाए जा रहे हैं तथा इस अभियान के तहत कौन-कौन से लक्ष्य समूह चिंहित किए गए हैं?

**उत्‍तर**

डा. वीरेंद्र कुमार महिला एवं बाल विकास मंत्रालय में राज्‍य मंत्री

(क) : पोषण अभियान तमिलनाडु के सभी जिलो में चलाया जा रहा है ।

(ख) : पोषण अभियान का लक्ष्‍य निर्धारित लक्ष्‍यों के साथ 2017-18 से अगले तीन वर्षों के दौरान समयबद्ध ढंग से 0-6 वर्ष के बच्‍चों, गर्भवती महिलाओं तथा शिशुवती माताओं के पोषण स्‍तर में सुधार लाना है । पोषण अभियान का उद्देश्‍य सामंजस्‍यपूर्ण तथा परिणामोंन्‍मुख दृष्‍टिकोण अपनाकर जीवनचक्र की संकल्‍पना के माध्‍यम से चरणबद्ध ढंग से देश से कुपोषण को कम करना है । इसमें समय से सेवा प्रदान करने के लिए तंत्र तथा एक मजबूत निगरानी एवं हस्‍तक्षेप अवसंरचना मौजूद है । अभियान का लक्ष्‍य 0-6 आयु वर्ग के बच्‍चों में रूद्ध विकास में 2% प्रति वर्ष की दर से कमी करना, 15-49 वर्ष के आयु वर्ग में महिलाओं एवं किशोरियों में रक्‍ताल्‍पता को 3% प्रति वर्ष की दर से कम करना तथा जन्‍म के समय कम वज़न वाले बच्‍चों को 2% प्रति वर्ष की दर से कम करना है ।

\*\*\*\*\*